KOMISIJOS SPRENDIMAS
2005 m. gruodžio 23 d.
dėl transeuropinių paprastųjų geležinkelių posistemio „Riedmenys: triukšmas“ techninių sąveikos specifikacijų
(pranešta dokumentu Nr. C(2005) 5666)
(tekstas svarbus EEE)
(2006/66/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. kovo 19 d. Europos Parlamento ir Tarybos direktyvą 2001/16/EB dėl transeuropinės paprastųjų geležinkelių sistemos sąveikos (1), ypač į jos 6 straipsnio 1 dalį,
kadangi:
(1)
Vadovaujantis Direktyvos 2001/16/EB 2 straipsnio c punktu, transeuropinė paprastųjų geležinkelių sistema yra padalyta į struktūrinius ir funkcinius posistemius.
(2)
Vadovaujantis direktyvos 23 straipsnio 1 dalimi, posistemiui „triukšmas“ reikia taikyti technines sąveikos specifikacijas (TSS).
(3)
Pirmasis žingsnis nustatant TSS - TSS projektas, kurį rengia Europos geležinkelių sąveikos asociacija (EGSA), paskirta būti jungtine reprezentacine grupe.
(4)
EGSA yra įgaliota parengti TSS projektą posistemiui „triukšmas“ pagal direktyvos 6 straipsnio 1 dalį. Pagrindiniai šio TSS projekto parametrai buvo priimti 2004 m. balandžio 29 d. Komisijos sprendimu 2004/466/EB, nurodančiu pagrindinius triukšmo, prekinių vagonų ir telematikos priemonių krovinių vežimo paslaugoms Techninės sąveikos specifikacijų, minėtų Direktyvoje 2001/16/EB (2), parametrus.
(5)
Kartu su TSS projektu, paremtu pagrindiniais parametrais, buvo pateiktas ir įvadinis pranešimas apie ekonominę naudą, kaip numatyta Direktyvos 6 straipsnio 5 dalyje.
(6)
TSS projektą išnagrinėjo komitetas, įsteigtas pagal 1996 m. birželio 23 d. Tarybos direktyvos 96/48/EB dėl transeuropinės greitųjų geležinkelių sistemos sąveikos (3) 21 straipsnį, atsižvelgdamas į įvadinį pranešimą.
(7)
Direktyva 2001/16/EC ir techninės sąveikos specifikacijos taikomos atnaujinimams, bet netaikomos su priežiūra susijusiems keitimams. Tačiau tais atvejais, kai valstybės narės gali taip daryti, ir tai yra pateisinama su priežiūra susijusių darbų apimtimi, jos yra skatinamos taikyti TSS ir su priežiūra susijusiems keitimams.
(8)
TSS dėl riedmenų triukšmo neturėtų reikalauti naudoti ypatingų technologijų ar techninių sprendimų, išskyrus tuos atvejus, kai neišvengiama transeuropinės paprastųjų geležinkelių sistemos sąveikos atžvilgiu.
(9)
TSS turėtų remtis geriausiomis atitinkamo projekto rengimo metu ekspertų turimomis žiniomis. Dėl technologijos, veiklos, saugos ar socialinių reikalavimų pokyčių gali reikėti pakeisti arba papildyti šias TSS. Taikytinais atvejais pagal Direktyvos 2001/16/EB 6 straipsnio 3 dalį turi būti inicijuojama persvarstymo arba atnaujinimo procedūra.
(10)
Siekiant skatinti inovacijas ir atsižvelgti į sukauptą patirtį, TSS galėtų būti reguliariai persvarstomos. Ši nuostata išsamiai pateikta TSS 7 skyriuje.
(11)
Paprastieji geležinkelių riedmenys šiuo metu eksploatuojami pagal esamus nacionalinius, dvišalius, daugianacionalinius ar tarptautinius susitarimus. Svarbu, kad tie susitarimai, siekiant sąveikos, nekliudytų pažangai. Šiuo tikslu būtina, kad Komisija ištirtų tuos susitarimus ir nustatytų, ar priede pateiktas TSS reikia atitinkamai pataisyti.
(12)
Siekiant išvengti painiavos, būtina nurodyti, kad Sprendimo 2004/446/EB nuostatos dėl transeuropinės paprastųjų geležinkelių sistemos pagrindinių parametrų nebetaikomos.
(13)
Šio sprendimo nuostatos atitinka pagal Direktyvos 96/48/EB 21 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Transeuropinės paprastųjų geležinkelių sistemos, minėtos Direktyvos 2001/16/EB 6 straipsnio 1 dalyje, posistemio „triukšmas“ techninės sąveikos specifikacijos (toliau - „triukšmas“) yra tokios, kokios yra pateiktos šio sprendimo priede.
TSS išsamiai taikomos transeuropinės paprastųjų geležinkelių sistemos, apibrėžtos Direktyvos 2001/16/EB I priede, riedmenims.
2 straipsnis
TSS apima du etapus, nurodytus priedo 7 skyriuje. Nepažeisdama 7 skyriuje numatyto įprastinio taisymo mechanizmo, Komisija ne vėliau kaip po septynerių metų nuo šio sprendimo taikymo pradžios, Direktyvos 96/48/EB 21 straipsniu įsteigtam komitetui pateikia ataskaitą ir, jei reikia, pasiūlymą dėl priedo 7.2 skirsnio pataisymo.
3 straipsnis
Kai susitarimuose yra reikalavimas dėl skleidžiamo triukšmo dydžių, valstybės narės apie tokius susitarimus praneša Komisijai per šešis mėnesius nuo šio sprendimo įsigaliojimo. Pranešama apie šiuos susitarimų tipus:
a)
nuolatinius arba laikinus nacionalinius valstybių narių ir geležinkelių įmonių arba infrastruktūros valdytojų susitarimus, kurių reikia dėl planuojamos transporto paslaugos labai ypatingo ar vietinio pobūdžio;
b)
dvišalius ar daugiašalius geležinkelių įmonių, infrastruktūros valdytojų ar saugos institucijų susitarimus, kurie užtikrina aukštus vietinės ar regioninės sąveikos lygius;
c)
tarptautinius vienos ar kelių valstybių narių ir bent vienos trečiosios šalies arba valstybių narių geležinkelių įmonių arba infrastruktūros valdytojų ir kurios nors trečiosios šalies bent vienos geležinkelių įmonės ar infrastruktūros valdytojo susitarimus, kurie užtikrina aukštą vietinės ar regioninės sąveikos lygį.
4 straipsnis
Sprendimo 2004/446/EC nuostatos dėl pagrindinių transeuropinės paprastųjų geležinkelių sistemos pagrindinių parametrų nebetaikomos nuo tos dienos, kai pradedamas taikyti šis sprendimas.
5 straipsnis
Šis sprendimas pradedamas taikyti po šešių mėnesių nuo jo paskelbimo dienos.
6 straipsnis
Šis sprendimas yra skirtas valstybėms narėms.
Priimta Briuselyje, 2005 m. gruodžio 23 d.